Ha neuze, sevenet eus e wellañ ar gefridi a oa bet fiziet ennañ gant ar roue Arzhur,e kemeras Marzhin penn an hent a zlee e zegas en-dro, tennadig goude tennadig, betek ribl ar mor.  Da vare an darvoudoù hon eus bremañ da zisplegañ, edo Marzhin e barr e oad gour. War-dro tregont vloaz en doa. Brav ha plijus e pep keñver evel medo, ha brudet ouzhpenn-se en abeg de zonezonoù dreist-denel, ne vefe ket bet diaes dezhañ kavout  kompagnunezed a blijadur e-leizh, koant e-touez ar re goantañ. Koll mignoniezh an Aotrou Doue a zouje avat dreist pep tra, en amzer-hont. Hag a-walch e oa bet gant an doujañs-se evit e zistreiñ betek-henn diouzh an Droug.    Kevrin an tonkadur ! Dre un degouezh fromus-kenañ, e vo ur plach yaouankik-flamm, hogos ur grennardez, e zougo dar peched.